Diari Oficial de la Generalitat Valenciana


Sumari del DOGV 8761, del 13-03-2020 (2020/2561)

RESOLUCIÓ de 13 de març de 2020, de la consellera de Sanitat Universal i Salut Pública, per la qual s'acorden mesures especials de caràcter preventiu en matèria d'espectacles públics, activitats recreatives, activitats socioculturals i establiments públics, per a limitar la propagació i contagi pel COVID-19.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2020/03/13/(2)/dof/vci/html**

### Dades del document

Número de DOGV
:   8761

Data del DOGV
:   13-03-2020

Secció del DOGV
:   I. DISPOSICIONS GENERALS

Número del document
:   2020/2561


Data del document
:   13-03-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * espectacles
    * legislació
    * cultura
    * espectacle d'animals

RESOLUCIÓ de 13 de març de 2020, de la consellera de Sanitat Universal i Salut Pública, per la qual s'acorden mesures especials de caràcter preventiu en matèria d'espectacles públics, activitats recreatives, activitats socioculturals i establiments públics, per a limitar la propagació i contagi pel COVID-19. [2020/2561]  
ANTECEDENTS DE FET  
  
L'emergència sanitària motivada per l'aparició del coronavirus Covid-19 i l'alarma social provocada, justifiquen l'adopció de mesures especials que permeten fer front a la contingència provocada.   
En aquest sentit, un àmbit directament afectat, vist la concentració de persones en espais reduïts, és el relatiu als espectacles públics, activitats recreatives i socioculturals i establiments públics subjectes a la normativa d'Espectacles valenciana.   
D'aquesta manera, vista, així mateix, la ràpida propagació del virus, resulta evident la necessària adopció de mesures d'urgència tendents a evitar les aglomeracions de persones que contribuïsquen la seua expansió.  
És per això que, sempre des del punt de vista de l'emergència sanitària, resulta imprescindible adoptar mesures de xoc que coadjuven a aconseguir la finalitat proposada. Unes mesures, en principi d'àmbit temporal però atenent sempre al desenrotllament i evolució de la pandèmia.   
  
FONAMENTS DE DRET  
  
1. La Generalitat, a través de la Conselleria de Sanitat Universal i Salut Pública, té competència exclusiva en matèria d'Higiene, de conformitat amb l'article 49.1.11a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.   
2. La Llei Orgànica 3/1986, de 14 d'abril, de mesures Especials en Matèria de Salut Pública establix en l'article 1 que ?A fi de protegir la salut pública i previndre la seua pèrdua o deteriorament, les autoritats sanitàries de les distintes Administracions Públiques podran, dins de l'àmbit de les seues competències, adoptar les mesures previstes en la present Llei quan aixina ho exigisquen raons sanitàries d'urgència o necessitat- i en l'article 3, més en concret, que ?A fi de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb els mateixos i del medi ambient immediat, així com les que es consideren necessàries en cas de risc de caràcter transmissible?.  
  
3. La Llei 33/2011, de 4 d'octubre, General de Salut Pública, per la seua banda, establix en l'article 54.1 que ?sense perjuí de les mesures previstes en la Llei Orgànica 3/1986, de 14 d'abril, de Mesures Especials en Matèria de Salut Pública, amb caràcter excepcional i quan aixina ho requerisquen motius d'extraordinària gravetat o urgència, l'Administració General de l'Estat i les de les comunitats autònomes i ciutats de Ceuta i Melilla, en l'àmbit de les seues competències respectives, podran adoptar quantes mesures siguen necessàries per a assegurar el compliment de la Llei- i en el seu apartat 2 que ?en particular, sense perjuí del que preveu la Llei 14/1986, de 25 d'abril, General de Sanitat, l'autoritat competent podrà adoptar, mitjançant una resolució motivada, les mesures següents:  
a) La immobilització i, si és procedent, el decomís de productes i substàncies.  
b) La intervenció de mitjans materials o personals.  
c) El tancament preventiu de les instal·lacions, establiments, serveis i indústries.  
d) La suspensió de l'exercici d'activitats.  
e) La determinació de condicions prèvies en qualsevol fase de la fabricació o comercialització de productes i substàncies, així com del funcionament de les instal·lacions, establiments, serveis i indústries a què es referix aquesta Llei, amb la finalitat de corregir les deficiències detectades.  
f) Qualsevol altra mesura ajustada a la legalitat vigent si hi ha indicis racionals de risc per a la salut inclosa la suspensió d'actuacions d'acord amb el que establix el títol II d'aquesta Llei?.  
En l'apartat 3 del dit precepte s'establix que: ?Les mesures s'adoptaran amb audiència prèvia dels interessats, excepte en cas de risc imminent i extraordinari per a la salut de la població i la seua duració no excedirà del temps exigit per la situació de risc que les va motivar. Les despeses derivades de l'adopció de mesures cautelars previstes en el present article aniran a càrrec de la persona o empresa responsable?.  
4. L'article 26.1 de la Llei 14/1986, de 25 d'abril, General de Sanitat, preveu que ?En el cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com ara la confiscació o immobilització de productes, suspensió de l'exercici d'activitats, tancaments d'Empreses o les seues instal·lacions, intervenció de mitjans materials i personals i quantes altres es consideren sanitàriament justificades?.  
5. L'article 83.2 de la Llei 10/2014, de 29 de desembre, de la Generalitat, de Salut de la Comunitat Valenciana, establix ?Així mateix, les activitats públiques i privades de què, directament o indirectament, puga derivar-se un risc per a la salut i seguretat de les persones, incloses les de promoció i publicitat, se sotmetran a les mesures d'intervenció que reglamentàriament s'establisquen?.  
I l'article 86.2 b) de l'esmentada Llei de Salut de la Comunitat Valenciana, de regulació de les mesures especials cautelars i definitives, assenyala:  
?Quan l'activitat exercida poguera tindre una repercussió excepcional i negativa en la salut, les autoritats públiques sanitàries, a través dels seus òrgans competents en cada cas, podran procedir a l'adopció de les mesures especials que resulten necessàries per a garantir la salut i seguretat de les persones, que tindran caràcter cautelar o, després del corresponent procediment contradictori, caràcter definitiu.  
Sense perjuí del que disposa la normativa bàsica estatal, les mesures a utilitzar per l'administració seran, entre altres, les següents:  
a) El tancament d'empreses o les seues instal·lacions.  
b) La suspensió de l'exercici d'activitats.  
-  
  
Valorada l'actual situació, tenint en compte que es confirma el risc de propagació del coronavirus procedix avançar un grau més en l'adopció de mesures preventives dirigides a frenar o pal·liar el risc de contagi o transmissió.  
  
En conseqüència, resolc:  
Establir la següent mesura especial, de caràcter preventiu, en l'àmbit de la Comunitat Valenciana:  
Tots els espectacles públics, activitats recreatives, activitats socioculturals i establiments públics subjectes a la Llei 14/2010, de 3 de desembre, de la Generalitat, quedaran suspesos i sense funcionament des de les 00,00 hores del dissabte 14 de març de 2020 per un termini de 15 dies sense perjuí de la seua renovació.   
  
Aquesta mesura afecta tots els espectacles, activitats i establiments previstos en el Catàleg de l'annex de la referida Llei 14/2010, de 3 de desembre, de la Generalitat. En particular, aquesta mesura afecta, a:  
- Els espectacles i activitats en via pública i en espais oberts, inclosos els festivals de gran aforament.   
- Els espectacles i activitats extraordinaris, tant a aquells que suposen un increment de risc com als que no.   
- Les proves esportives l'autorització de les quals competisca als ajuntaments com a l'Administració autonòmica d'acord amb els articles 7 i 8 de la Llei 14/2010, de 3 de desembre, de la Generalitat.  
- Les discoteques, sales de festes, sales de ball i pubs.   
- Els cines, teatres i establiments amb butaques.   
- Els bars, restaurants, cafeteries, i establiments ubicats en zona marítim-terrestre  
- Els espectacles taurins en plaça de bous, festejos de bous al carrer i espectacles amb animals.   
- Les activitats firals i parcs d'atraccions.   
- Els establiments on es realitzen activitats de joc i d'atzar.   
- Les activitats organitzades per a persones menors d'edat i per a persones majors de 65 anys.   
  
- Els gimnasos, piscines i establiments on s'exercisquen activitats esportives.  
- Els altres espectacles, activitats i establiments prevists en la normativa d'Espectacles.   
  
Notifique's la present resolució als interessats, indicant que posa fi a la via administrativa, podent interposar-se recurs contenciós administratiu en el termini de dos mesos, comptats des de l'endemà de la seua notificació, davant del Jutjat del Contenciós Administratiu, d'acord amb el que establix els articles 8.6 segon paràgraf i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o recurs potestatiu de reposició davant del mateix òrgan que va dictar l'acte, en el termini d'un mes, computat en els termes ja indicats, de conformitat amb els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques. Tot això sense perjuí que puga interposar-se qualsevol altre recurs dels prevists en la legislació vigent.  
  
València, 13 de març de 2020.- La consellera de Sanitat Universal i Salut Pública: Ana Barceló Chico.


Còpia Permalink ELI